তথ্যওসম্প্রচারমন্ত্রক
কিংবদন্তী সঙ্গীত শিল্পী লতা মঙ্গেশকর ৯২ বছর বয়সে প্রয়াত
ভারত রত্ন লতা মঙ্গেশকরের স্মরণে দু’দিনের রাষ্ট্রীয় শোক ঘোষিত
মুম্বাই, ০৬ ফেব্রুয়ারি, ২০২২
কিংবদন্তী সঙ্গীত শিল্পী লতা মঙ্গেশকর আজ ৬ই ফেব্রুয়ারি মুম্বাইয়ের ব্রিচ ক্যান্ডি হাসপাতালে প্রয়াত হয়েছেন। সুরসম্রাজ্ঞী হিসাবে পরিচিত এই সঙ্গীত শিল্পীর মৃত্যুকালে বয়স হয়েছিল ৯২ বছর। কোভিড সংক্রমণের কারণে তাঁকে ৮ই জানুয়ারি হাসপাতালে ভর্তি করতে হয়।
কেন্দ্র ভারত রত্ন লতা মঙ্গেশকরের স্মরণে দু’দিনের রাষ্ট্রীয় শোক ঘোষণা করেছে। এই সময় জাতীয় পতাকা অর্ধনমিত থাকবে। ২০০১ সালে ভারত রত্ন সম্মানে ভূষিতা এই কিংবদন্তী সঙ্গীত শিল্পীর শেষকৃত্য রাষ্ট্রীয় মর্যাদায় সম্পন্ন হবে।
রাষ্ট্রপতি শ্রী রাম নাথ কোবিন্দ এক ট্যুইট বার্তায় শোক প্রকাশ করে বলেছেন, “লতাজীর প্রয়াণ সারা বিশ্বের অগণিত মানুষের মতো আমার কাছেও হৃদয় বিদারক। ভারত রত্ন লতাজীর প্রতিভা অতুলনীয় হয়ে থাকবে”।
উপ-রাষ্ট্রপতি শ্রী ভেঙ্কাইয়া নাইডু বলেছেন, “লতাজীর প্রয়াণে ভারতের কন্ঠ স্তব্ধ হ’ল। তাঁর সুমধুর কন্ঠে তিনি দীর্ঘ কয়েক দশক ধরে দেশ-বিদেশের সঙ্গীত-প্রেমীদের মুগ্ধ করে রেখেছিলেন”।
প্রধানমন্ত্রী শ্রী নরেন্দ্র মোদী লতা মঙ্গেশকরের প্রতি শ্রদ্ধা নিবেদন করে বলেছেন, লতা দিদির থেকে তিনি সবসময় অনেক স্নেহ পেয়েছেন, তার জন্য নিজেকে ভাগ্যবান বলে মনে করেন। তাঁর সঙ্গে কথপোকথনগুলি কখনই ভোলার নয়। এক ট্যুইট বর্তায় শ্রী মোদী বলেছেন, “লতা দিদির গানগুলি ছিল আবেগঘন। দীর্ঘ কয়েক দশক ধরে ভারতীয় চলচ্চিত্রের বিবর্তন তিনি খুব কাছ থেকে প্রত্যক্ষ করেছেন”।
তথ্য ও সম্প্রচার মন্ত্রী শ্রী অনুরাগ সিং ঠাকুর বলেছেন, সুরসম্রাজ্ঞীর প্রয়াণ এক অপূরণীয় ক্ষতি। তাঁর গানগুলির মধ্য দিয়ে তিনি সর্বদা সকলের মধ্যে থাকবেন।
বিশিষ্ট এই সঙ্গীত শিল্পীর প্রয়াণে মন্ত্রী পরিষদের সদস্যরা, শিল্পী-কলাকুশলীবৃন্দ এবং সমাজের সর্বস্তরের মানুষ শোকাহত।
কেন্দ্রীয় মন্ত্রী শ্রী নীতিন গড়করি আজ সকালে ব্রিচ ক্যান্ডি হাসপাতালে তাকে শেষ শ্রদ্ধা নিবেদন করেন।
কেন্দ্রীয় মন্ত্রী শ্রী পীযূষ গোয়েল গতকাল অসুস্থ শিল্পীকে দেখতে যান।
সর্বসাধারণ যাতে এই সঙ্গীত শিল্পীকে তাঁদের শেষ শ্রদ্ধা নিবেদন করতে পারেন, তার জন্য কিংবদন্তী গায়িকার মরদেহ মুম্বাইয়ের শিবাজী পার্কে রাখা থাকবে। চলচ্চিত্র ব্যক্তিত্বরা বিশিষ্ট গায়িকার প্রয়াণে শোকস্তব্ধ। সেন্ট্রাল বোর্ড অফ ফিল্ম সার্টিফিকেশনের চেয়ারপার্সন শ্রী প্রসূন যোশী ট্যুইটে প্রয়াত সঙ্গীত শিল্পীর প্রতি শ্রদ্ধা নিবেদন করেন।
লতা মঙ্গেশকর ১৯২৯ সালের ২৮শে সেপ্টেম্বর জন্মগ্রহণ করেন। মারাঠী ও কোঙ্কনী সঙ্গীত শিল্পী পন্ডিত দীননাথ মঙ্গেশকরের কন্যা লতার আসল নাম হেমা। বিশিষ্ট গায়িকা আশা ভোঁশলে সহ পাঁচ ভাই-বোনের মধ্যে তিনি ছিলেন বড়। পন্ডিত দীননাথ মঙ্গেশকর ছিলেন শাস্ত্রীয় সঙ্গীত শিল্পী এবং থিয়েটার অভিনেতা।
লতা মঙ্গেশকর মারাঠী ছবি ‘কিটী হসাল’ - এ তিনি প্রথম প্লে ব্যাক করেন। সেই সময় তাঁর বয়স ছিল মাত্র ১৩। লতা মঙ্গেশকর ১৯৪২ সালে মারাঠী ছবি ‘পহিলি মঙ্গলগৌর’ – এ অভিনয়ও করেছেন। ১৯৪৬ সালে ‘আপ কি সেবা মে’ ছবিতেই তিনি প্রথম হিন্দি প্লে ব্যাক করেন।
লতা মঙ্গেশকর ১৯৭২ সালে ‘পরিচয়’ ছবির জন্য সেরা মহিলা ‘প্লে ব্যাক সিঙ্গার’ হিসাবে জাতীয় পুরস্কার পান। ভারত রত্ন সহ দেশি-বিদেশি বিভিন্ন পুরস্কারে তিনি সম্মানিত হয়েছেন। ফ্রান্সের সর্বোচ্চ পুরস্কার লিজিয়ঁ দ্য অনার, দাদাসাহেব ফালকে পুরস্কার, তিনটি জাতীয় চলচ্চিত্র পুরস্কার, সর্বশ্রেষ্ঠ মহিলা ‘প্লে ব্যাক সিঙ্গার’ হিসাবে ৪টি ফিল্ম ফেয়ার পুরস্কার, ফিল্ম ফেয়ার লাইফ টাইম অ্যাচিভমেন্ট পুরস্কার সহ বহু পুরস্কারে ভূষিত হয়েছেন। মধ্যপ্রদেশ সরকার ১৯৮৪ সালে লতা মঙ্গেশকর পুরস্কার প্রচলন করে। ১৯৯২ সালে সঙ্গীত প্রতিভাকে বিকশিত করার উদ্দেশ্যে মহারাষ্ট্র সরকারও লতাজীর নামে একটি পুরস্কার প্রচলন করে।
(CG/CB/SB